S-664/2018

Mál þetta, sem dómtekið var 15. mars sl., er höfðað með ákæru, útgefinni af lögreglustjóranum á höfuðborgarsvæðinu 6. nóvember 2018, á hendur H-kk-þgf Á-kk-þgf J-kk-þgf, kt. 000000-0000, [...], [...], Reykjavík, fyrir eftirtalin brot:

I.

Umferðarlagabrot með því að hafa:

1. Að kvöldi sunnudagsins 20. ágúst 2017 í Reykjavík ekið bifreiðinni [...] óhæfur um að stjórna henni örugglega vegna áhrifa slævandi lyfja (í blóði mældist fenezepam 35 ng/ml, O-desmetýltramadól 125 ng/ml, pregabalin 9,5 ng/ml og tramadól 875 ng/ml) um Höfðabakka, uns aksturinn var stöðvaður af lögreglu skömmu síðar við umferðarljós á gatnamótum Stekkjarbakka og Höfðabakka.

2. Sunnudaginn 8. október 2017 í Reykjavík ekið bifreiðinni [...] óhæfur um að stjórna henni örugglega vegna áhrifa slævandi lyfja (í blóði mældist alprazólam 10 ng/ml, díasepam 90 ng/ml, nordíasepam 125 ng/ml, O-desmetýltramadól 230 ng/ml, oxazepam 120 ng/ml og tramadól 810 ng/ml) frá bensínstöð Costco, Kauptúni 3, Garðabæ, uns aksturinn var stöðvaður af lögreglu skömmu síðar á móts við IKEA.

Teljast brot þessi varða við 2. mgr. 44. gr., sbr. 1. mgr. 100. gr. umferðalaga nr. 50/1987.

II.

Þjófnaðarbrot með því að hafa:

3. Laugardaginn 30. september 2017, í auðgunarskyni farið inn í ólæsta bifreiðina [...] sem stóð á bifreiðastæði við Landspítalann í Fossvogi í Reykjavík og stolið ýmsum munum og verkfæratösku af palli bifreiðarinnar en þýfið komst í hendur eiganda eftir að lögregla hafði afskipti af ákærða.

4. Föstudaginn 5. október 2017, í verslun Elko, Skógarlind 2 í Kópavogi, stolið þremur Bose heyrnartólum og myndavél, allt samtals að verðmæti kr. 103.980.

5. Laugardaginn 6. október 2017, í verslun Elko, Skógarlind 2 í Kópavogi, stolið Samsung breytistykki, að verðmæti kr. 13.219.

Teljast brot þessi varða við 244. gr. almennra hegningarlaga nr. 19/1940.

III.

Fíkniefnalagabrot með því að hafa:

6. Að kvöldi sunnudagsins 9. júlí 2017, í bifreiðinni [...] sem lagt var við Melabúðina, Hagamel 39 í Reykjavík, haft í vörslum sínum 0,90 g af amfetamíni, sem lögregla fann við leit á ákærða.

7. Sunnudaginn 16. júlí 2017, haft í vörslum sínum 1,20 g af MDMA (ecstasy), sem lögregla fann við húsleit á dvalarstað ákærða að [...] í Reykjavík.

Teljast brot þessi varða við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á MDMA (ecstacy), sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt að framangreind 1,20 g af MDMA (ecstasy), og 0,90 g af amfetamíni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Við meðferð málsins fyrir dómi féll sækjandi frá því að ákærði hafi verið undir áhrifum lyfsins fenezepam þannig að hann teldist óhæfur til að stjórna ökutæki, vegna ætlaðs umferðarlagabrots ákærða hinn 20. ágúst 2017, sbr. ákærulið 1. Þá var jafnframt fallið frá því að ákærði hafi verið undir áhrifum lyfjanna nordíasepam, O-desmetýltramadól og oxazepam, þannig að hann teldist óhæfur til að stjórna ökutæki vegna ætlaðs umferðarlagabrots ákærða hinn 8. október 2017, sbr. ákærulið 2. Þá féll sækjandi ennfremur frá tilvísun til 102. gr. umferðarlaga nr. 50/1987 varðandi kröfu ákæruvaldsins um að ákærði yrði sviptur ökurétti og lækkaði kröfu um sakarkostnað úr 506.900 krónum í 176.176 krónur.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín samkvæmt öllum liðum ákæru með framangreindum breytingum. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Ákærði er í máli þessu sakfelldur fyrir að aka í tvígang undir áhrifum slævandi lyfja, þrjú þjófnaðarbrot og fíkniefnalagabrot. Samkvæmt framlögðu sakavottorði, dagsettu 1. nóvember 2018, á ákærði nokkurn sakaferil að baki sem nær allt aftur til ársins 1995, vegna umferðarlagabrota, fíkniefnalagabrota og ýmissa hegningarlagabrota. Nú síðast var ákærði dæmdur í 6 mánaða fangelsi, skilorðsbundið til tveggja ára, meðal annars fyrir vörslur fíkniefna og brot gegn valdstjórninni, með dómi Héraðsdóms Reykjavíkur hinn 19. október 2012. Þá var ákærði jafnframt sakfelldur fyrir tilraun til þjófnaðar með dómi Héraðsdóms Reykjaness hinn 23. janúar 2013 en ekki gerð sérstök refsing þar sem brotið taldist hegningarauki við fyrrnefndan dóm Héraðsdóms Reykjavíkur frá 19. október 2012. Sakavottorð ákærða hefur að öðru leyti ekki þýðingu í málinu.

Með hliðsjón af framangreindu og sakarefni þessa máls þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í fjóra mánuði frá birtingu dóms þessa að telja.

Með vísan til lagaákvæða í ákæru er gert upptækt til 1,20 g af MDMA (ecstasy), og 0,90 g af amfetamíni, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, bæði á rannsóknarstigi málsins og fyrir dómi, S-kk-ef K-kk-ef K-kk-ef lögmanns, 453.840 krónur, að meðtöldum virðisaukaskatti, og 176.176 krónur í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, H-kk-nf Á-kk-nf J-kk-nf, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í fjóra mánuði frá birtingu dóms þessa að telja.

Upptækt er gert til ríkissjóðs 1,20 g af MDMA (ecstasy) og 0,90 g af amfetamíni.

Ákærði greiði málsvarnarþóknun skipaðs verjanda síns, bæði á rannsóknarstigi málsins og fyrir dómi, S-kk-ef K-kk-ef K-kk-ef lögmanns, 453.840 krónur og 176.176 krónur í annan sakarkostnað.

Þ-kvk-nf L-kvk-nf